Talous- ja sosiaalikomitean lausunto aiheesta "Ehdotus neuvoston asetukseksi (EY) tietyistä Välimeren kalavarojen teknisistä säilyttämistoimenpiteistä annetun asetuksen (EY) N:o 1626/94 siirtymäkauden säännöksistä"



Virallinen lehti nro C 030 , 30/01/1997 s. 0101



Talous- ja sosiaalikomitean lausunto aiheesta "Ehdotus neuvoston asetukseksi (EY) tietyistä Välimeren kalavarojen teknisistä säilyttämistoimenpiteistä annetun asetuksen (EY) N:o 1626/94 siirtymäkauden säännöksistä" () (97/C 30/25) Neuvosto päätti 3. kesäkuuta 1996 perustamissopimuksen 43 ja 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut maa- ja kalatalousjaosto antoi lausuntonsa 18. heinäkuuta 1996. Esittelijänä oli Jesús Muñiz Guardado. Talous- ja sosiaalikomitea hyväksyi 25. ja 26. syyskuuta 1996 pitämässään 338. täysistunnossa (syyskuun 25. päivän kokouksessa) seuraavan lausunnon. Äänestyksessä annettiin 68 ääntä puolesta, 8 vastaan, ja 10 pidättyi äänestämästä. 1. Johdanto 1.1. Välimeren kalavarojen suojeluun liittyvistä teknisistä toimenpiteistä on säädetty 27. kesäkuuta 1994 annetulla asetuksella (EY) N:o 1626/94. Asetuksessa määritetään tiettyjen kalalajien pienin sallittu pyyntikoko ja verkkojen pienin sallittu silmäkoko. 1.2. Komissio ehdottaa määräaikaisen poikkeuksen myöntämistä asetukseen Adrianmeren italialaisten kalastajien kohtaamien vaikeuksien vuoksi. Poikkeus sallisi alamittaisten kalojen pyynnin ja asettamisen kaupaksi. 1.3. Komissio tarkastelee mahdollisuuksia laajentaa asetuksessa mainitut kalanpoikasia koskevat poikkeustoimenpiteet muille yhteisön alueille. 2. Yleistä 2.1. Komitea myöntää, etteivät ehdotetut muutokset ole poikkeuksellisia, sillä asetukseen (EY) N:o 1626/94 on jo myönnetty muitakin poikkeuksia. 2.2. Komitea ottaa huomioon komission toteamuksen, että ehdotus on italialaisten etujärjestöjen alkuperäistä toivetta lievempi ja että kyseessä on määräaikainen poikkeus. 2.3. Komitea muistuttaa kuitenkin muissa kalavarojen suojelua ja hoitoa käsitelleissä TSK:n lausunnoissa esitetyistä kommenteista, jotka ovat komission tämänhetkisen ehdotuksen vastaisia, ja jotka koskevat Välimeren kalavaroihin kohdistuvaa huolestuttavaa ryöstökalastusta ja tarvetta aloittaa pikaisesti elvyttävä kalastuspolitiikka ja tilannetta parantavat toimet. Myös Euroopan parlamentti ja komissio ovat ilmaisseet olevansa huolestuneita samasta asiasta. 2.4. Komitea painottaa lisäksi, että komission esittämät luvut jotka perustuvat kansainvälisten järjestöjen kuten FAO:n tutkimuksiin ja selvityksiin osoittavat, ettei Välimeren kalakantoihin kohdistuva pyynti ole kestävällä pohjalla ja että paine kalastusalan uudelleen järjestämiseksi kasvaa jatkuvasti. 2.5. Näiden pohdintojen perusteella komitean näkemys on, että Välimeren alueella pyyntikäytäntöä on vähitellen muutettava. Tämä koskee etenkin kalakannan nuorinta osaa eniten verottavia pyyntitapoja. Mikäli toimiin ei ryhdytä, voi kalastusalan saattaminen takaisin kestävälle pohjalle olla mahdotonta. 2.6. Vaikka nyt ehdotetut poikkeukset olisivat voimassa vain ennalta rajatun siirtymäajan, ne muodostaisivat kuitenkin selkeän ennakkotapauksen, joka voisi vaarantaa pyrkimykset toteuttaa Välimeren kalakantojen suojeluohjelma. 2.6.1. Komitea lisää, että mahdollisuudesta laajentaa tämänhetkistä poikkeuskäytäntöä muille alueille voi aiheutua vakavia seurauksia, sillä se asettanee kyseenalaiseksi unionin tähänastiset yritykset hillitä kalastuksesta johtuvaa kalanpoikasten kuolleisuutta. 2.7. Edellä mainituista syistä komitea ei voi tukea ehdotusta. Ottaen kuitenkin huomioon asetuksen (EY) N:o 1626/94 mukaisten teknisten toimenpiteiden Adrianmeren italialaisille kalastajille aiheuttamat taloudelliset ja sosiaaliset seuraukset, komitea pyytää komissiota pehmentämään asetuksen kielteisiä vaikutuksia olemassa olevin rakennepoliittisin menetelmin ja siten vastaamaan Adrianmeren kalastajien oikeutettuun huoleen. 2.8. Komitea esittää, että lisätään sekä kalastajille että kuluttajille suunnattua tiedotusta kalanpoikasten vähimmäismitasta, niiden käytöstä ja valvontatoimenpiteistä. Erityisesti jälkimmäinen koskee maihintulon valvontaa yhteisön rajoilla. Se pyytää komissiota myös painostamaan Välimeren kalakantoja verottavia kolmansia maita, jotta ne turvautuisivat edellä mainittuihin keinoihin Välimerellä tapahtuvan pyynnin järkeistämiseksi ja kalastuksen jatkuvuuden turvaamiseksi. Bryssel, 25. syyskuuta 1996. Talous- ja sosiaalikomitean puheenjohtaja Carlos FERRER () EYVL N:o C 176, 19. 6. 1996, s. 14.